**פרשת השבוע - "וישלח" – שם חדש ליעקב ולנו צאצאיו**

**אלי נבון**

בפרשה הקודמת, פרשת **"ויצא"**, למדנו על מסעו של יעקב לחרן, על קורותיו במחיצת דודו לבן הארמי ונישואיו ללאה ולרחל, ועל ראשית מסעו חזרה לארץ כנען.

פרשת "וישלח" בעצם סוגרת את מעגל הנדודים של יעקב, ובה מסופר על שיבתו של יעקב לאחר למעלה מ 20 שנות נתק מהוריו ואחיו התאום עשו, ומסתיימת בתיאור על מות יצחק אביהם ככתוב: **"וַיִּגְוַ֨ע יִצְחָ֤ק וַיָּ֨מָת֙ וַיֵּאָ֣סֶף אֶל-עַמָּ֔יו זָקֵ֖ן וּשְׂבַ֣ע יָמִ֑ים וַיִּקְבְּר֣וּ אֹת֔וֹ עֵשָׂ֥ו וְיַֽעֲקֹ֖ב בָּנָֽיו"**

מתוך התיאור המפורט בפסוקים הראשונים ניתן להבין שיעקב חושש מאוד מהמפגש עם עשו אחיו ומנסה לפייסו בדרכים שונות וללא הצלחה.לאור זאת יעקב מחלק את מחנהו לשניים, נושא תפילה לה' ומבקש **"הַצִּילֵ֥נִי נָ֛א מִיַ֥ד אָחִ֖י מִיַּ֣ד עֵשָׂ֑ו כִּֽי-יָרֵ֤א אָֽנֹכִי֙ אֹת֔וֹ......"** ואף שולח מנחה מרשימה לעשו.

ולמרות כל ההכנות, יעקב מאוד מוטרד מהמפגש עם עשו, ולכן בשעת לילה מאוחרת הוא חוצה את נחל יבוק (המזוהה עם נחל זרקא) ומעביר את נשותיו ובניו למקום בטוח, ואז מתחולל מפגש אלים ודרמטי ככתוב: **"וַיִּוָּתֵ֥ר יַֽעֲקֹ֖ב לְבַדּ֑וֹ וַיֵּֽאָבֵ֥ק אִישׁ֙ עִמּ֔וֹ עַ֖ד עֲל֥וֹת הַשָּֽׁחַר."**

לשאלות: עם מי יעקב נאבק (?) ולמה ועל מה נאבק (?) יש פירושים רבים, וייתכן שדווקא באמצעות משפט הפתיחה בברכת "האיש" ליעקב אפשר לענות על השאלות אלה. יחד עם זאת אין ספק שהאמירה המפורסמת "**.... לֹ֤א יַֽעֲקֹב֙ יֵֽאָמֵ֥ר עוֹד֙ שִׁמְךָ֔ כִּ֖י אִם-יִשְׂרָאֵ֑ל כִּֽי-שָׂרִ֧יתָ עִם -אֱלֹהִ֛ים וְעִם-אֲנָשִׁ֖ים וַתּוּכָֽל"** עודדה את יעקב ונסכה בו אומץ ותקווה לקראת המפגש הטעון עם עשו אחיו.

רש"י, גדול הפרשנים מסביר יפה את מהות השם **ישראל** באמרו: **"לא יעקב, לא יאמר עוד שהברכות באו לך בעקבה וברמיה כי אם בשררה ובגלוי פנים"**.

**שבת שלום לעם ישראל ולגן יאשיה !**